Zoolander 2

Zoolander 2 (; markkinoinnissa kirjoitusmuotoina "2oolander" ja "Zoolander No. 2") on vuonna 2016 ensi-iltansa saanut Ben Stillerin ohjaama yhdysvaltalainen komediaelokuva, jonka pääosissa ovat itse Stiller, Owen Wilson, Will Ferrell, Penélope Cruz ja Kristen Wiig. Stiller käsikirjoitti elokuvan Justin Theroux’n, Nicholas Stollerin ja John Hamburgin kanssa ja tuotti Stuart Cornfeldin, Scott Rudinin ja Clayton Townsendin kanssa. Elokuva on jatko-osa vuonna 2001 ensi-iltansa saaneelle "Zoolanderille".
"Zoolander 2" sai elokuvakriitikoilta kielteiset arvostelut ja tuotti maailmanlaajuisesti lähes 56 miljoonaa dollaria.
Juoni.
Legendaarinen huippumalli, kerran muotimaailman kuumin nimi Derek Zoolander (Ben Stiller) on hylännyt mallintyöt ja vetäytynyt erakoksi kaukaiseen erämökkiin menetettyään vaimonsa onnettomuudessa ja poikansa huoltajuuden. Zoolanderin parhaalla ystävällä Hansel McDonaldillakaan (Owen Wilson) ei mene asiat enää hyvin. McDonaldin kasvot ovat tuhoutuneet Zoolanderin vaimon hengen vaatineessa onnettomuudessa niin pahasti, että hän on joutunut luopumaan urastaan, ja nykyään hän asuu haareminsa kanssa aavikolla. Heitä tarvitaan jälleen, kun joku alkaa salamurhata maailman kauneimpia ihmisiä. Murhatuilla on kuollessaan kasvoillaan Zoolanderin maailmankuulu Blue Steel -poseeraus. Interpolin muotiosaston agentti Valentina Valencia (Penélope Cruz) uskoo Zoolanderin olevan avain maailmanlaajuisen murhasarjan ratkaisuun. Zoolander ja McDonald joutuvat palata ja soluttautua takaisin muotimaailmaan suorittamaan salaista tehtävää. He saavat selville salajuonen, jota johtaa pirullinen muotiguru ja rikollisnero Jacobim Mugatu (Will Ferrell).
Tuotanto.
Joulukuussa 2008 Ben Stiller kertoi haluavansa tehdä "Zoolanderille" jatko-osan. Alkuvuonna 2010 Justin Theroux palkattiin "Zoolander 2":n käsikirjoittajaksi ja ohjaajaksi. Myöhemmin Stiller kertoi olevansa myös käsikirjoittamassa elokuvaa, jonka ohjaajaksikin hänet myöhemmin kiinnitettiin. Tammikuussa 2011 Stiller kertoi elokuvan käsikirjoituksen valmistuneen. "Zoolander 2":n roolitus aloitettiin loppuvuonna 2014. Penélope Cruz, ensimmäisen "Zoolander"-elokuvan ihailija, oli uusista näyttelijöistä yksi ensimmäisistä, joka kiinnitettiin elokuvaan. Stiller ja Wilson esiintyivät Derek Zoolanderiksi ja Hansel McDonaldiksi pukeutuneina "Paris Fashion Week" -muotitapahtumassa Pariisissa 10. maaliskuuta 2015.
"Zoolander 2":n kuvaukset alkoivat 7. huhtikuuta 2015 ja päättyivät 13. heinäkuuta 2015. Elokuva kuvattiin Cinecittàn studioilla Roomassa, ja sen tuotantoyhtiöinä olivat Red Hour Films ja Scott Rudin Productions. Elokuvan budjettina oli 50 miljoonaa dollaria. Paramount Pictures julkaisi elokuvan trailerin 18. marraskuuta 2015.
Julkaisu ja vastaanotto.
Julkaisu.
"Zoolander 2" sai ensi-iltansa Lontoossa 4. helmikuuta 2016. Ensi-illan aikana Stiller pääsi "Guinnessin ennätystenkirjaan" pisimmästä selfiekepistä, joka oli pituudeltaan 8,56 metriä. Elokuvan Yhdysvaltain ensi-ilta oli New Yorkissa 9. helmikuuta 2016. Yhdysvalloissa elokuva sai maanlaajuisen teatteriensi-iltansa 3 394 elokuvateatterissa 12. helmikuuta 2016, ja teatterilevitys laajeni viikkoa myöhemmin 3 418 elokuvateatteriin. Elokuvan Suomen teatteriensi-ilta oli 66 salissa 12. helmikuuta 2016. Elokuvan teatterilevittäjinä olivat Yhdysvalloissa Paramount Pictures ja Suomessa Finnkino.
"Zoolander 2" tuotti Yhdysvalloissa avausviikonloppunaan 13 841 146 dollarin lipputulot. Elokuva tuotti Yhdysvalloissa seitsenviikkoisen teatterikierroksensa aikana yhteensä 28 848 693 dollaria ja ulkomailla 27 120 307 dollaria. Elokuva tuotti Suomessa avausviikonloppunaan 104 784 dollaria ja oli kyseisen viikonlopun 6. katsotuin elokuva 8 529 hengen katsojamäärällään. Elokuva tuotti Suomessa yhteensä 198 798 dollaria. Maailmanlaajuisesti "Zoolander 2" tuotti yhteensä 55 969 000 dollarin lipputulot.
Paramount Pictures julkaisi elokuvan Yhdysvalloissa DVD:lle ja blu-raylle 24. toukokuuta 2016 ja Suomessa 27. kesäkuuta 2016.
Vastaanotto.
"Zoolander 2" on saanut elokuvakriitikoilta kielteisen vastaanoton. Rotten Tomatoes -sivuston mukaan 23% kriitikoista on antanut elokuvalle positiivisen arvosanan 4,5/10 keskiarvolla. Keräys perustuu 202 arviointiin. 41 457 käyttäjästä 21% on antanut elokuvalle positiivisen arvosanan 2,3/5 keskiarvolla. Metacritic-sivuston mukaan 42 arvostelun perusteella elokuva on saanut 34 pistettä sadasta mahdollisesta. Metacriticin 169 käyttäjää on antanut elokuvalle keskiarvon 4,3/10. Internet Movie Databasen 44 633 käyttäjää on antanut elokuvalle keskiarvon 4,8/10.